作者:陸龜蒙
標題:補沈恭子詩
內容:靈質貫軒昊，遐年越商周。自然失遠裔，安得怨寡儔。我亦小國胤，易名慚見優。雖非放曠懷，雅奉逍遙遊。攜手桂枝下，屬詞山之幽。風雨一以過，林麓颯然秋。落日倚石壁，天寒登古丘。荒泉已無夕，敗葉翳不流。亂翠缺月隱，衰紅清露愁。覽物性未逸，反為情所囚。異才偶絕境，佳藻窮冥搜。虛傾寂寞音，敢作雜佩酬。